Eesti patsientide esindusühingu juhataja Pille Ilvese hinnangul on Eestis patsientide omaosalus juba väga kõrge, mistõttu ta on vastu võimalusele tõsta eriarstide esmane visiiditasu praeguselt 50-lt 250 kroonile. Ilves märkis, et patsiendid peavad praegugi lisaks võrdlemisi kõrgele visiiditasule maksma ohtralt ka ravimite ja  näiteks taastusravi eest.    Ilves rõhutas, et visiiditasu peaks olema proportsioonis pensioni, alampalga, puudetoetuse ja töötuabirahaga. "Kui võrdleme, siis 250 krooni on väga suur osa sellest," nentis Ilves. Ta lisas, et terve ja tööjõuline inimene käib arsti juures vähe ning otsuseid ei saa teha jõukama kontingendi järgi.    Seisukohta, et visiiditasu tõus sunniks ehk enam inimesi perearsti juurde pöörduma, ei pea Ilves samuti loogiliseks. "Sageli siiski perearst ei saa aidata. Mõte on  selles, et inimene kindlasti käiks enne perearsti juures - aga ei tasu eeldada, et patsient puhta loll on," ütles Ilves.    Lisaks osutas Ilves, et juba praegu saab perearsti juurde tunduvalt kergemini kui eriarsti juurde. "Eriarsti juurde tuleb oodata mitu kuud, kuid inimene tahaks hädale palju kiiremini lahendust. Sellega eriarstide juurest ära ei peleta," arvas Ilves. Juba praegu on olemas ka saatekirjade süsteem, mistõttu paistab Ilvesele inimeste perearsti juurde utsitamine otsitud põhjendusena.    Ilves märkis, et inimeste rahakotile oleks 200-kroonine visiiditasu tõus tunduvalt raskem kui sellest saadav tulu. "Ma ei kujuta ette, kui palju see majanduslikku efektiivsust annab. Ma kardan, et see ei ole väga suur summa, aga inimestele ta on raske."    Imestama pani Ilvest ka nüanss, et selle süsteemi puhul peaks esmast 250-kroonist visiiditasu maksma hakkama ka traumapunkti külastusel. "Sisuliselt tähendab see, et kui patsient tuleb tervishoiusüsteemile vastu ja vähendab selle  transpordikulu, siis inimest karistatakse 250-kroonise trahviga," märkis Ilves.    Ilves avaldas kartust, et nõnda langeks kiirabi tööle suurem koormus, sest inimene kutsub pigem kiirabi, kui läheb ise kohale. "Mulle tundub, et need otsused on tehtud rutakalt. Kui maha istuda ja veidi mõelda, siis leiab argumente, miks omaosalust mitte tõsta," ütles Ilves, kes tasu tõstmise otsuse tegemise puhul tahaks näha selleks kaalukaid ja väga tugevaid argumente.